Up-484/01
Datum: 2002-12-17T00:00:00.000+01:00
ecli: ECLI:SI:USRS:2002:Up.484.01
vrsta: posamični akt
zadeva: ustavna pritožba
objavljeno: Neobjavljeno | 17.12.2002
dokument: US21978
akt: Ustavna pritožba A. A. zoper sklep Vrhovnega sodišča št. I Up 499/2000 z dne 6. 9. 2001
resitev: nesprejem ustavne pritožbe
izrek: Ustavna pritožba A. A. zoper sklep Vrhovnega sodišča št. I Up 499/2000 z dne 6. 9. 2001 se ne sprejme.
stavek: Ker očitno ne gre za kršitev človekovih pravic ali temeljnih svoboščin, Ustavno sodišče ustavne pritožbe ni sprejelo v obravnavo.
odlocitev: sklep
geslo: 5.3.13.1.4 - Temeljne pravice - Državljanske in politične pravice - Procesna jamstva, pravica do obrambe in poštenega sojenja - Obseg - Upravni spor.

5.2.2.4 - Temeljne pravice - Enakost - Kriteriji razlikovanja - Državljanstvo.
podlaga: Člen 55.2.1, Zakon o Ustavnem sodišču [ZUstS]
datum_vloge: 2001-11-22T23:00:00.000Z
datum_odlocitve: 2002-12-16T23:00:00.000Z

# Up-484/01 - 7

7. 1. 2003

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 17. decembra in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Vrhovnega sodišča št. I Up 499/2000 z dne 6. 9. 2001 se ne sprejme.**

## OBRAZLOŽITEV

Upravno sodišče je s sklepom št. U 1674/99 z dne 22. 3. 2000 zavrglo tožbo tožnika A. A.(pritožnik v obravnavani ustavni pritožbi) proti odločbi Mestnega sekretariata za notranje zadeve Mesta Ljubljane št. M-201-6125/93-I z dne 28. 2. 1994, s katero je upravni organ zavrnil njegovo vlogo za ugotovitev, da je državljan Republike Slovenije. V sklepu je navedlo, da je upravni spor zoper upravni akt prve stopnje mogoče sprožiti le, če proti njemu ni rednega pravnega sredstva v upravnem postopku, kar pa v obravnavanem primeru ni bilo podano. Zoper navedeno odločitev je A. A. vložil pritožbo na Vrhovno sodišče. Slednje je s sklepom, izpodbijanim v tej ustavni pritožbi, pritožbo zavrnilo in potrdilo odločitev Upravnega sodišča.

Pritožnik se ne strinja z ugotovitvijo upravnega organa, da ni bil državljan Republike Slovenije. Navaja, da je bil rojen 12. 8. 1927 v Z. in da mu je bilo državljanstvo nezakonito odvzeto.

Navaja, da so vodilni delavci Ministrstva za notranje zadeve zlorabili svoje položaje. K podpisu odločbe Ministrstva za notranje zadeve o sprejemu v državljanstvo Republike Slovenije št. 0301-11/02-XVII-324.515 z dne 25. 9. 2000 naj bi ga prisilili. Navaja, da že dvanajst let čaka na potrdilo o slovenskem državljanstvu. Zatrjuje kršitev 2., 5., 14., 19., 21., 30., 32., 43. in 50. člena Ustave. Ustavno sodišče prosi, naj mu pošlje potrdilo o slovenskem državljanstvu in odškodnino.

Ustavna pritožba ni nadaljnje pravno sredstvo v okviru rednega sodstva, s katerim bi bilo mogoče uveljavljati kršitve pri ugotovitvi dejanskega stanja ter uporabi materialnega in procesnega prava same po sebi. Ustavno sodišče na podlagi ustavne pritožbe v skladu s 50. členom Zakona o Ustavnem sodišču (v nadaljevanju ZUstS) presoja le, ali so bile z izpodbijanimi posamičnimi akti kršene človekove pravice ali temeljne svoboščine. Tako kršitev pa mora pritožnik ne le zatrjevati, temveč tudi dokazovati (prvi odstavek 53. člena ZUstS).

Predmet te ustavne pritožbe je sklep Vrhovnega sodišča, ki se nanaša na vprašanje dopustnosti upravnega spora. Predmet presoje pred Ustavnim sodiščem zato ne more biti ne zahtevek pritožnika za izdajo potrdila o slovenskem državljanstvu ne zahtevek za odškodnino. Presoja Ustavnega sodišča se mora omejiti le na vprašanje, ali je odločitev sodišč, da se tožba zoper odločbo Mestnega sekretariata za notranje zadeve Mesta Ljubljane zavrže, v nasprotju s kakšno človekovo pravico ali temeljno svoboščino.

Tega pritožnik ne izkaže.

Ker z izpodbijanim sklepom očitno niso kršene človekove pravice ali temeljne svoboščine, kot jih zatrjuje pritožnik, Ustavno sodišče ustavne pritožbe ni sprejelo v obravnavo.

Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča, razen sodniku Jožetu Tratniku, ki je bil izločen. Ker se za sprejem niso izrekli trije od njih, ustavna pritožba ni bila sprejeta v obravnavo.

Milojka Modrijan